RE:ACT HUMAN RIGHTS ENGAGEMENTSPROGRAM

Ansøgning til Engagementspuljen

**Baggrund for Re:Act Human Rights Engagementsprogram**

Roskilde Festival, Mino Danmark, Amnesty, DUF, Ungdomsbureauet og Institut for Menneskerettigheder er gået sammen om at etablere en Menneskerettighedsalliance, der samler mere end 30 organisationer og engagerer unge i udviklingen af et frit og lige samfund. Det er alliancens mål at styrke unges kendskab, opbakning og engagement i menneskerettighederne. Alle unge skal kunne bruge menneskerettighederne som et meningsfuldt fundament og værktøj til at løse lokale og globale samfundsudfordringer og -dilemmaer, de som generation står overfor i dag og i fremtiden. Samtaler om menneskerettighederne skal derfor fra Folketinget og ud i lokale sammenhænge, der er rammen om unges liv, uanset om det er Falster, Faaborg eller Frederikshavn. Unge, der har forståelse for globale rettighedsudfordringer, kender egne rettigheder og har mod og kompetencer til at handle på dem, står langt stærkere i forhold til at sige fra, gribe ind og engagere sig i udviklingen af vores samfund og demokrati.

Ud af Menneskerettighedsalliancen udspringer en flerårige indsats, vi kalder Re:Act Human Rights, og som har til hensigt at engagere flere unge i menneskerettighederne gennem kunst og kultur. Bag Re:Act Human Rights står Roskilde Festival, Institut for Menneskerettigheder og Rapolitics. Engagementsprogrammet (som vi søger midler til fra CISU) er en del af første år i den flerårige indsats. Engagementsprogrammet vil spille sammen med andre af indsatsens aktiviteter (som vi søger støtte til hos Tuborgfondet og KBH Kommunes festivalpulje).

1. **Formål og relevans (vores omverden)**

Den politiske opbakning til menneskerettighederne vakler i store dele af verden. Som et foruroligende billede på den modstand, har bl.a. kunstnere og musikere i de seneste år oplevet stigende chikane, tilbageholdelse, fængsling og sågar henrettelse. Den voksende indskrænkelse af den kunstneriske frihed er derfor en vigtig tendens at sætte ind overfor. Hvis kunsten skal vedblive at stille de svære spørgsmål, forstyrre politiske dagsordener og bidrage til et levende demokrati med respekt for vores grundlæggende menneskerettigheder, kræver det at unge har et styrket kendskab til menneskerettighederne og den kunstneriske friheds vilkår såvel som mod til at handle og engagere sig for at værne om dem.

Men måler vi specifikt på unges viden om menneskerettigheder, er der grund til bekymring; En undersøgelse fra Unicef og Institut for Menneskerettigheder fra 2019 blandt unge i Danmark viser, at hver femte ikke kender til menneskerettighederne og knap halvdelen ikke kan nævne en eneste menneskerettighed. Og også på f.eks. spørgsmål om accept af fysisk afstraffelse går det den forkerte vej: Hver femte mener, det er i orden, at politiet bruger tortur i særlige tilfælde, og flere børn og unge end tidligere mener, det er i orden, at forældre straffer deres børn fysisk.

Samtidig viser en undersøgelse fra Amnesty fra 2018, at langt over halvdelen af de 18-29-årige i Danmark mener, at menneskerettighederne under ingen omstændigheder må brydes, og derudover har en stime af banebrydende globale bevægelser – MeToo, Fridays For Future og Black Lives Matter – de seneste år engageret, mobiliseret og samlet dele af ungdommen i Danmark. Det har skabt momentum og en referenceramme som forhåbentlig kan blive en katalysator til at få flere unge fra forskellige sociale lag, politisk ståsted og klasser involveret og engageret i menneskerettigheder.

Med andre ord, tegner der sig både et akut behov for at styrke unges kendskab og opbakning til menneskerettighederne, men også et stort og aktuelt potentiale for at mobilisere en bred skare af ungdommen, så den kan videreføre menneskerettighederne til kommende generationer.

Herunder fremstår kunstnerisk frihed helt afgørende at bruge som undersøgelsesfelt. Kunst spiller en vigtig rolle i unges udvikling og orientering mod verden, hvor især musik og det performative kan åbne for fortællinger om samfundets problemstillinger. Derudover indkapsler kunstnerisk frihed som omdrejningspunkt nogle af de mest centrale menneskerettigheder, bl.a. ytringsfrihed og respekten for frihed og sikkerhed.

***Et bredt ungdomsengagement gennem musik og kunst***

I den mobilisering kan konkrete møder og oplevelser med kunstnere og musikere, der kæmper for at fremme menneskerettigheder og demokrati, motivere og inspirere til yderligere dialog og fordybelse.

Musik, kunst og kreative udtryk er katalysator for social forandring, kritisk bevidsthed og dialog mellem mennesker. Samtidig er det også i musikken og kunsten, vi forenes, bevæges og fyldes med håb og drømme for vores liv og samfund og derfra handler og engagerer os for fx at forsvare menneskerettigheder.

Især i ungdommen er musik og andre kreative udtryk et altafgørende fundament for at møde andre unge, opdage sig selv, reflektere over eget liv og danne holdninger. Kunst og kulturen – både populærkulturen og den mere nicheprægede – har på den baggrund potentiale til at stimulere et bredt ungdomsengagement i menneskerettighederne.

Rap-kunstnere har været afgørende for ungdommens opbakning til og deltagelse i bevægelsen for frihed mod autoritære kræfter i lande som Senegal, Palæstina og Egypten. Eksemplerne er mange. Fx den kvindelige afghanske rapper Sonita Alizadoh, der sætter kvinders rettigheder på dagsordenen. Og den venezuelanske grafiker Daniel Arzola, der bruger grafisk design til at udfordre homofobi og inspirere LGBTQ+ -folk gennem sin "artivisme". Eller den syriske digter Ama Kassir, som bruger sin poesi til at fremme læsefærdigheder i krigsberørte regioner og flygtningelejre.

I Danmark sætter unge rappere og poeter som fx Tessa, Jada, Mikas Lang og grønlandske Josef Tarrak-Petrussen racisme, retten til egen krop og historie, diskrimination og ytringsfrihed på dagsordenen på en måde, der ikke kun taler til intellektet. De vækker i høj grad også følelser og holdninger og når på den måde ud til en langt større og mere broget skare af unge – også unge, der ikke har taget stilling til eller er engageret i globale forhold eller menneskerettighedsarbejde.

Målet med indsatsen er, at unge, gennem møder, events og kreative workshops med kunstnere og musikere udvider deres viden om og interesse for menneskerettigheder i et globalt perspektiv, og på forskellige måder engagerer sig og bakker op om vores grundlæggende rettigheder.

Ungdommen skal stå stærkt, aktivt og bredt repræsenteret i dialogen om og udviklingen af fundamentet for et frit og lige samfund, hvor kunsten kan vedblive at udfordre og inspirere holdninger og rammerne for vores demokrati. En frihed de fleste danske unge tager for givet, men som mødet med stemmer fra syd, demonstrer ikke kan tages for gives, men skal værnes om og kæmpes for.

Derfor vil vi med indsatsen bruge kunsten og kulturen til at bringe unge i spil, som normalt ikke bevæger sig i de klassiske engagementsformer og for hvem demokratiet ikke altid opleves repræsentativt. Det kan være mange slags unge, men med Engagementsprogrammet rækker vi især ud til unge fra de almene boligområder, unge fra de kortere videregående uddannelser og unge fra yderområderne i landet, som i seneste demokratirapport fra DUF og Mandag Morgen beskrives som nogle af de ungegrupper, der er længst væk fra demokratisk deltagelse.

Vores erfaring er, at unge, der sammen skaber fx raptekster, danseformater, beats, lyriske taler og kropslige udtryk, kan udfordre etablerede forestillingsevner, opdage sig selv på ny og udvikle holdninger og visioner for eget liv og samfund, som de ikke vidste, de var i besiddelse af. Sociologiske studier har ligeledes vist, senest hos (Godart, Seong and Phillips, 2020), at kreativitet er afgørende for at skabe fælles handling. Det kreative samarbejde og dét at have skabt et værk kan åbne for nye forståelser af, hvad handling og deltagelse også er. En erfaring og opdagelse, som kan give især unge, der ikke oplever at passe ind i de klassiske demokratiske engagementsformer som fx et ungdomsparti eller et elevråd, et ståsted, en stemme og en alternativ vej til engagement i menneskerettighederne som central hjørnesten i dansk udviklingsbistand

***Målsætninger for Re:Act Human Rights***

Vi vil med et særligt fokus på ungdomskultur, kunst og musik inspirere og mobilisere til et folkeligt ungdomsengagement i menneskerettighederne. Det er vores mål med indsatsen at:

* Udvikle og understøtte ungefællesskaber, der giver mod, lyst og værktøjer til at engagere sig i menneskerettighederne både lokalt og globalt
* Styrke unges forudsætninger for at genkende og kritisk forholde sig til fx diskrimination, censur, cancelkultur og frihedsbegrænsninger i et menneskerettighedsperspektiv
* Øge unges viden om kunstens demokratiske betydning og globale kampe for kunstnerisk frihed og menneskerettigheder
	1. ***Hvilke forandringer hos jeres målgruppe ønsker I at opnå med indsatsen?***

***Der hvor engagementet ikke allerede er født***

Målet om et bredt ungdomsengagement indebærer, at indsatsen både henvender sig til unge, der i forvejen har en interesse for eller er engagerede i menneskerettigheder og udviklingssamarbejde, den brede midtergruppe samt i lige så høj grad unge, som ingen forudgående interesse eller engagement har. Groft skåret arbejder vi med tre målgrupper:

|  |  |  |  |
| --- | --- | --- | --- |
| **Målgruppe** | **Engagerede unge** | **Den brede midtergruppe**  | **Disengagerede unge** |
| Beskrivelse | Er i en vis grad engageret i menneskerettigheds-relatererede emner, og er socialt og politisk aktive i fx foreninger, ungdomspartier eller ungdomsbevægelser.Befinder sig på niveauerne ”tilslutte sig” og ”bidrage” i CISUS engagementspyramide.  | Ser umiddelbart positivt på menneskerettigheder, men forholder sig ikke til dem i deres hverdag og privatliv. Tager ikke initiativ til social og politisk aktivitet, men deltager gerne, hvis vennerne gør. Befinder sig på niveauerne ”observere” og ”følge” i CISUs Engagementspyramide. | Er ikke engageret i fællesskaber og har ringe kontakt til rollemodeller, som introducerer dem for værdier som frihed, lighed, medbestemmelse og demokrati. Befinder sig udenfor CISUs engagementspyramide og på niveauet ”observere”.  |
| Forandring for Målgruppen | Er blevet ambassadører for menneskerettighederne og mobiliserer og engagerer andre unge via fx kulturevents, kampagner, deltagelse i medieindslag eller optrædener. Flere er engageret som frivillige knyttet til Rapolitics’ tre regionale fyrtårne for hiphop- og ungdomskultur De flytter sig til niveauerne ”bidrage” og ”eje” | Har fået interesse, styrket viden og forståelse for menneskerettighederne og oplever dem som relevante og værd at kæmpe for. De vil være mere tilbøjelige til at deltage i events i deres hjemkommune eller Rapolitics’ regionale fyrtårne for hiphop- og ungdomskultur, bakke op om menneskerettighedskampagner og eller lytte til podcasts med fokus på menneskerettigheder. De flytter sig til niveauerne: ”følge” og ”tilslutte sig” | Har opnået kendskab til menneskerettighederne og oplever, at de også handler om dem. De liker indhold på sociale medier, kan indgå i en samtale med venner om deres egne og andres rettigheder og mener, det har været fedt at deltage på fx workshops om menneskerettigheder i skoleregi. De har flyttet sig til niveauerne ”observere” og ”følge”.  |

* 1. ***Hvordan vil indsatsen fremme målgruppens engagement og deltagelse omkring udviklingssamarbejde?***

Vi vil bringe et helt centralt aspekt i dansk udviklingssamarbejde, menneskerettighederne, i øjenhøjde og tydeliggøre for danske unge, at det handler om dig og mig og er værd at kæmpe for. Da FN i 1948 vedtog Verdenserklæringen om menneskerettighederne var verden en anden. RE:Act Human Rights indsatsen vil gøre menneskerettighederne nærværende, operationelle og relevante i unges hverdag i dag – bl.a. ved at sikre, at det ikke kun er en intellektuel øvelse at forstå menneskerettighederne. Med kunstneriske oplevelser, personlige historier fra både Danmark og det globale syd, og aktivering af krop og sanser vil vi rykke menneskerettighederne fra hjerne til hjerte og skabe et globalt fællesskab og lyst til handling gennem kunsten som det fælles tredje. Derfor vil vi skabe en bro mellem de indledende kreative møder og samarbejder til handlende ungefællesskaber i forbindelse med Roskilde Festival, en række kulturevents og Rapolitics’ fyrtårne for hiphop og ungdomskultur rundt omkring Danmark. Her kan unge tilslutte sig og arbejde videre med menneskerettigheder og globale dagsordener gennem kultur og kreativitet.

Re:Act Human Rights vil ligeledes styrke danske unges bevidsthed om, at kunstneriske udtryk spiller en kritisk rolle i den offentlige debat af socialt relevante spørgsmål og er afgørende for ethvert levende og fungerende demokrati samtidig med, at frihed til kunstnerisk udtryk stadigvæk er en begrænset menneskerettighed i mange lande i verden og især i det globale syd.

Danske unge får med Re:Act Human Rights desuden mulighed for at bakke op om kunstnerisk frihed ved at engagere sig i **’Artistic Freedom Defenders Netværk’**: en platform der samler kunstnere, aktivister, politikere og organisationer, der deler missionen med at forsvare kunstnerisk udtryk og står op for dem, der skaber og nyder kunst. Netværket laver globalt fortalerarbejde og danske unge kan bakke op om case-kampagner (f.eks opfordring til løsladelse af fængslede rappere der notorisk forfølges). Det vil også mulighed for at flere unge deltagere i projektet får mulighed for et langsigtet engagement gennem Freemuses veletablerede netværk, ved at blive **Global Action Network Coordinators**, der fører deres eget netværk og fortalervirksomhed med Freemuse-support. Global Action Network, forbinder kunstnere, kulturarbejdere, kulturinstitutioner, kunstorganisationer og individuelle kunstneriske frihedsforsvarere, så de kollektivt og effektivt kan reagere på det krympende rettighedsrum for kultur og kunst, bedre kamp for kunstnerisk frihed og hjælpe kunstnere, herunder dem i fare for fængsel, forfølgelse, censur og chikane. Koordinatorerne bliver ambassadører, der skaber og multiplicerer målrettede aktioner til forandring for at tackle nogle af de grundlæggende årsager til krænkelser af kunstnerisk frihed i det globale syd.

1. **Den ansøgende organisation og andre organisationer/aktører (vores udgangspunkt)**
	1. ***Hvilken kapacitet har I som den ansøgende organisation til at gennemføre indsatsen (erfaringer, ressourcer, netværk, sammenhæng med andre aktiviteter mm.)?***

Rapolitics har mange års erfaring med at skabe engagement i aktuelle dagsordener gennem hiphopkultur og kreative udtryksformer. Siden 2009 har Rapolitics besøgt hundredvis af skoler, klubber, kulturhuse, festivaler og faciliteret workshops i hele landet, hvor unge fra forskellige sociale baggrunde har fordybet sig i temaer som fx ligestilling, kulturarv, identitet, trivsel og globale forhold og rettighedskampe gennem rap, spoken word, dans og street art. Rapolitics har et stort netværk af unge rappere og andre kunstnere, der er uddannet i at facilitere workshops og kreative processer med unge. I flere år har Rapolitics haft et særligt fokus på unge med flygtningebaggrund og unge fra udsatte boligområder i projektet *Rapistan* og samarbejder med boligsociale helhedsindsatser. Desuden har Rapolitics igangsat et nyt indsatsområde for at forbedre ligestilling i musikbranchen, hvor kvinder og seksuelle minoriteter stadig oplever stigmatisering. Desuden har Rapolitics et etableret samarbejder og udvekslinger med politiske kunstnere i syd (bl.a. fra Sydsydan, Palæstina, Libanon, Jordan, Sierra Leone, Liberia, Bolivia og Colombia). Rapolitics har derfor solid erfaring med internationale samarbejder, de udfordringer, det indebærer og rollen som vært og projektleder for projekter med partnere i syd. I 2020 oprettede Rapolitics med støtte fra Nordea fonden tre regionale fyrtårne for hiphop- og ungdomskultur. Fyrtårnene samler og engagerer unge fra tre danske regioner i arbejdet med at styrke den lokale ungdomskultur. Disse fyrtårne vil vi bringe i spil i Re:Act Human Rights Engagementsprogram.

Foreningen Roskilde Festival arrangerer Nordeuropas største musikfestival, der hvert år samler og bevæger 130.000 deltagere og frivillige gennem musik, kunst og aktivisme. Hvert år uddeles det fulde overskud til børn og unges fællesskaber og internationale humanitære projekter. I løbet af året engagerer foreningen Roskilde Festival sig i en række flerårige strategiske samarbejder med NGO partnere, blandt andet Africa Express, der arbejder for at styrke kulturliv i Afrika samt den internationale organisation Freemuse, der arbejder for kunstnerisk frihed og kulturel diversitet og udgiver den årlige flagskibsrapport ’State of Artistic Freedom Rapport’, som er et referencepunkt for regeringer, FN, akademia og nøglepersoner i kultursektoren. Roskilde Festival er med i visionsgruppen bag Menneskerettighedsalliancen samt partner i et nyt banebrydende EU projekt på tværs af 6 europæiske lande, der sætter fokus på at aktivere festivaler som læringsrum for unge og accelerator for social innovation og som, for første gang på paneuropæisk plan, vil bruge festivalers potentiale som læringsplatforme, hvor Roskilde Festival indgår som best practice.

Roskilde Festival har i tillæg til specialisering i event- og festival produktion, ekspertise i ungdomskultur og aktivering af kunsten og kulturen til at mobilisere og engagere unge. Som en del af Engagementsprogrammet vil Roskilde Festival invitere unge og samarbejdspartnere herfra til at deltage i at forme et Re:Act Human Rights område på Roskilde Festival i 2022-2024. Desuden er det, afhængigt af overskuddet i 2022, Roskilde Festivals ambition, at oprette en større donationspulje i efteråret 2022 til at støtte unge-initierede indsatser til at engagere flere unge i menneskerettighederne, heraf stærke initiativer der udspringer af Re:Act Human Rights’ engagementsprogram.

Institut for Menneskerettigheder har i sin 2021-2024 strategi fokus på unges engagement og opbakning til menneskerettighederne. Derfor er instituttet vært for sekretariatet for Menneskerettighedsalliancen, som vil give faglig sparring og bidrage til det tematiske fokus på menneskerettigheder. Her kan instituttet tilbyde nyeste viden på området og sikre et bindeled og dialog mellem unge deltagere og forskere og fagpersoner, der arbejder med menneskerettigheder. Derudover vil Menneskerettighedsalliancen samle erfaringer med at skabe engagement og opbakning til menneskerettighederne fra flere af alliancens større indsatser, så vi i fællesskab udvikler metoder og greb, der når nye målgrupper.

Ud over de tre primære partnere, ønsker vi at samarbejde med Freemuse, Erhvervsskolernes Elevorganisation, Modstrøm, FGU København, Værebro kulturhus og telefonfabrikken i Gladsaxe, Ryslinge Højskole, Krogerup Højskole og Gellerup Forsamlingshus.

* 1. ***Beskriv alle organisationer/aktørers bidrag, roller og ansvarsområder.***

Vi etablerer et konsortium, hvor Rapolitics’, Roskilde Festival og Institut for Menneskerettigheders respektive erfaringer og kompetencer aktiveres i forhold til projektet og indsatsens delelementer, så forskellige partnere har projektlead på udvalgte komponenter.

**Samarbejds- og indsatsområder** (projektets delelementer)

* **Engagementsprogram**:
	+ **Workshopforløb:** Rapolitics er lead på at udføre og udvikle komponenten i tæt samarbejde med andre partnere særlig omkring udvikling og tilrettelæggelse af mobiliserings- og engagementsforløb. Institut for Menneskerettigheder bidrager til medudvikling af workshopmateriale med menneskerettighedsperspektiver, baseret på seneste tal, fakta og tendenser. Freemuse understøtter som sparringpartner på workshopforløb, med specialiseret viden omkring kunstnerisk frihed og rettigheder og aktuel, opdateret viden på baggrund af deres årlige ’State of Artistic Freedom Report’. Freemuse støtter endvidere tilknytningen af artister fra det globale syd, med afsæt i deres ekstensive globale netværk af artister samt aktører med fokus på kunstnerisk frihed og rettigheder (både institutionelle, græsrodsorganisationer og ngo’er).
	+ **Kulturevents:** Rapolitics er lead, i samarbejde med Roskilde Festival, der bidrager med sparring på udvælgelse af artister samt support til booking af artister. Desuden involverer vi lokale kulturorganisationer og -platforme i de kommuner, hvor kultureventsne vil foregå.
	+ **Re:Act Human Rights område på Roskilde Festival:** Rapolitics og Roskilde Festival har et tæt samarbejde om opbygning af nyt område og tilrettelæggelse af program, kuratering af indhold og partnere, herunder bidrag fra unge der har været en del af Re:Act Human Rights forløb.

Rapolitics er lead på koordinering af deltagende frivillige og samarbejdspartnere.

Roskilde Festival er overordnet ansvarlig for indhold, produktion samt eventsikkerhed. Institut for Menneskerettigheder bruger Re:Act Human Rights området til test, udvikling og evt. præsentation af andre koncepter i Menneskerettighedsalliancen, der skal mobilisere og engagere unge i menneskerettigheder.

* + **Højskoleforløb:** Rapolitics er lead på samarbejdet med tre højskoler og vil bidrage med udvikling af indhold og undervisning på to højskolelinjer (Ryslinge Højskole og Krogerup Højskole) Institut for Menneskerettigheder er faglig sparringspartner om de menneskerettighedsperspektiver, højskolerne vil formidle.
	+ **Donationer:** Roskilde Festival er lead. Afhængigt af overskuddet i 2022, er det Roskilde Festivals ambition at oprette en større donationspulje i efteråret 2022 til at støtte unges egne initiativer til at engagere flere unge i menneskerettighederne.
* **Festival: Re:Act Festival:** Rapolitics er lead og planlægger i tæt samarbejde med Roskilde Festival og Institut for Menneskerettigheder festivalprogram.

Dvs., Rapolitics og Roskilde Festival planlægger og kuraterer indhold til samlende indslag på scenen.

Rapolitics er desuden lead på rekruttering af unge deltagere og koordinering af deltagende frivillige og samarbejdspartnere og al logistik tilknyttet deltagere og frivillige. Mens Roskilde Festival er lead på teknisk produktion samt eventsikkerhed. Roskilde Festival understøtter udvælgelse af leverandører af mad og drikke med fokus på social og miljømæssig bæredygtighed.

* **Produktioner og videndeling:**
	+ **Podcasts og mediesamarbejder**: Roskilde Festival er lead i tæt samarbejde med Rapolitics og Institut for Menneskerettigheder. Roskilde Fetival bringer egne formidlingsplatforme og eksisterende mediesamarbejder i spil samt sikrer nye samarbejder med fx P3. Rapolitics levere indhold og Institut for Menneskerettigheder er faglig sparringspartner og bakker op med kommunikationsressourcer.
	+ **Vidensproduktion**: Institut for Menneskerettigheder er lead. Centrale elementer er: a) projektets evalueringskomponent, herunder opsamling på ’hvad virker’, når vi ønsker at oplyse, mobilisere og engagere unge i menneskerettigheder og b) kobling til Institut for Menneskerettigheders kendskabsundersøgelse blandt unge.
	1. ***Hvordan vil I som den ansøgende organisation sikre koordinering af indsatsen***

Der etableres en styregruppe med Rapolitics, Roskilde Festival og Institut for Menneskerettigheder. Rapolitics ansætter en projektleder med overordnet ansvar for det samlede projekt, styregruppemøder samt samarbejde og koordinering med de øvrige aktører i projektet. Både Roskilde Festival og Institut for Menneskerettigheder vil endvidere have medarbejdere på projektet, projektledelsen struktureres efter EU princip, på baggrund af indsatsens delelementer, så forskellige partnere har projekt-lead på udvalgte komponenter (og råder over ressourcer allokeret hertil i budgettet). Det vil lette administration og koordinering i et projekt med mange delkomponenter.

Institut for Menneskerettigheder er vært for Menneskerettighedsalliancens sekretariat, som vil følge indsatsen tæt. Rapolitics’ projektleder vil have månedlig sparring med projektlederen for Menneskerettighedsalliancen om indsatsens fremdrift, erfaringer, resultater og udfordringer.

* 1. ***Hvordan bidrager partnerskabet til at nå nye målgrupper, som traditionelt ikke er engageret i udviklingssamarbejdet og/eller har begrænset kendskab til forhold i udviklingslande og verdensmålene?***

Et partnerskab mellem Institut for Menneskerettigheder, Rapolitics og Roskilde Festival åbner for nye målgrupper og metoder til at skabe et bredere engagement i dansk udviklingssamarbejde via et fokus på menneskerettigheder. Et engagement, som hverken Rapolitics, Roskilde Festival eller Institut for Menneskerettigheder ville kunne mobilisere på egen hånd. Partnerskabet sikrer de rette kompetencer og erfaringer til at nå vores mål.

Rapolitics har hands on erfaring og konkrete, velafprøvede metoder til at nå unge, der ikke er engagerede i fx elevråd, ungdomspartier eller foreninger. Både gennem kortere workshopformater på skoler og i ungdomsklubber, men også gennem understøttelse af fællesskaber, samskabelse og inddragelse af unge i størstedelen af Rapolitics’ aktiviteter. Rapolitics’ virke og erfaring er nødvendig for at nå ud til en bred målgruppe af unge, som fx er tiltrukket af undergrunds- og/eller mainstream hiphopkultur – en interesse, som absolut ikke nødvendigvis indebærer et engagement i menneskerettigheder, globale dagsordener eller udviklingssamarbejde. Men interessen for musikken, dansen eller graffitien og mødet med kunstnere fra syd kan være vejen til en spirende interesse og engagement i globale menneskerettighedsudfordringer

Ved at indgå samarbejde med Institut for Menneskerettigheder kvalitetssikrer vi fagligheden i indsatsen. Instituttet har mange års erfaring med at udvikle læringsmateriale og formidle menneskerettighederne til unge på forskellige uddannelsesinstitutioner.

Roskilde Festival er en vigtig platform for tusindvis af unge. Heriblandt mange unge, som ikke er engageret i udviklingssamarbejde eller menneskerettigheder. Roskilde Festival er et af landets stærkeste ungdomskulturbrands, der nyder stor anerkendelse blandt unge. Projektet aktiverer Roskilde Festivals troværdighed og stærke relation til deltagerne, til at skabe opmærksomhed omkring Re:Act Human Rights hos unge der kender og bruger Roskilde Festival, men som derudover ikke er engageret i menneskerettighederne. Ved at udnytte festivalkulturens relaterbarhed, tiltrækningskraft og dens unikke forhold til deltagerne, kan vi engagere unge på tværs af sociale og kulturelle baggrunde i aktuelle globale dagsordener. Det er noget Roskilde Festival har mangeårig erfaring med og er dygtige til med et kombineret fokus på musik, kunst og aktivisme.

Samarbejde med Erhvervsskolernes Elevorganisation, Modstrøm, FGU København, Gellerup Forsamlingshus, Værebro kulturhus mfl. skal desuden sikre koordinering med lokale aktører, der har kompetencer, erfaringer og ekspertise til at nå ud til den del af målgruppen, der ligger lavest i CISUs engagementspyramide. Her ved vi af erfaring, at vil vi i dialog med denne målgruppe, skal vi samarbejde med lokale kontaktpersoner, kendte kunstnere, som målgruppen lytter til, eller indgå i fast undervisning eller lignende aktivitet på de unges hverdagsplatforme.

* 1. ***Hvordan øger indsatsen den ansøgende organisations kapacitet?***

Engagementsprogrammet er en del af en større indsats forankret i Menneskerettighedsalliancen, som er dannet af nogle af tidens stærkeste organisationer (Roskilde Festival, Ungdomsbureauet, DUF, MinoDanmark, Amnesty og Institut for Menneskerettigheder), der arbejder med unge og menneskerettigheder i dagens Danmark.

Alliancen vil udvikle og afprøve metoder til at konkretisere menneskerettighederne, så de bliver relevante, nærværende og operationelle for målgruppen. Pt er tre større indsatser under udvikling, hvoraf Re:Act Human Rights er én af dem. For at sikre vidensdeling, ny læring og erfaringer med metoder til engagement, faciliterer alliancen to årlige fællesmøder for de organisationer, der er involvereret i de tre indsatser. Et sådant netværk vil bidrage til, at Rapolitics øger sin viden og kapacitet inden for feltet og opbygger en vigtig erfaring med at engagere nye målgrupper i globale menneskerettighedsudfordringer. Det er Rapolitics’ ambition at gøre menneskerettigheder til en kernesag for foreningens virke mange år frem. Det vil indsatsen Re:Act Human Rights være afsæt for.

Desuden vil det styrke Rapolitics at indsatsen er med til at styrke og øge de frivillignetværk, der findes omkring Fyrtårnene. Når vi i Rapolitics prioritere et særligt fokus på menneskerettigheder i en global verden, er det afgørende at også de mange frivillige, som er med til at forme foreningens virke og aktiviteter har indblik i dette tematiske fokus.

**3. Selve indsatsen (vores indsats)**

**Målgruppen**

***3.1 Hvilke(n) målgruppe(r) vil I nå med indsatsen, herunder forventet antal personer (vær derudover så specifik som muligt i forhold til alder og geografi)?***

|  |  |  |  |
| --- | --- | --- | --- |
| **Målgruppe** | **Engagerede unge** | **Den brede midtergruppe**  | **Disengagerede unge**  |
| Antal og alder | 1.200 unge mellem 18 og 2520 % af målgruppen  | 3.000 unge mellem 13 og 2550 % af målgruppen | 1.800 unge mellem 15 og 25 30 % af målgruppen |
| Hvor  | Højskoler (Ryslinge, Krogerup eller Roskilde Festival Højskole) videregående uddannelser og foreningslivet | Grundskolernes ældste klasser, efterskoler, gymnasier, Erhvervsuddannelserne, andre videregående uddannelser  | Udsatte boligområder (fx Gellerupparken, Vollsmose eller Tingbjerg), kortere videregående uddannelser som FGU’er, erhvervsuddannelserne og ungdomsklubber  |
| Aktiviteter | HøjskoleforløbMedieindslag (P3, Koncentrat og LOUD) og podcasts (som medudviklereKulturevents og Re:Act Human Rights på Roskilde Festival (som medudviklere og aktive deltagere)Frivillige i Rapolitics regionale Fyrtårne | WorkshopsMedieindslag (fx P3, Koncentrat og LOUD) og podcasts (som lyttere) Kulturevents og Re:Act Human Rights på Roskilde Festival (som deltagere)Deltagere til Rapolitics aktiviteter i regionale Fyrtårne | Workshops Medieindslag (fx P3) (som lyttere)Re:Act Human Rights på Roskilde Festival (som kortvarige deltagere) |

***3.1.1 Hvordan vil indsatsen nå ud til den valgte målgruppe?***

Indsatsen foregår, der hvor målgruppen er. Gennem det landsdækkende workshopprogram og kulturevents møder vi unge, hvor de er – på deres skoler, i ungdomsklubber, lokale kulturinstitutioner og andre mødesteder. Nogle steder vil vores aktiviteter (fx workshops) være obligatoriske at deltage i (fx når vi er på skoler). Andre steder vil vi rekruttere målgruppen ved at samarbejde med de lokale aktører, der har kontakt med målgruppen. Det kan fx være pædagogisk personale i ungdomsklubber, relevante spillesteder og kulturhuse, som målgruppen bruger. Desuden bestræber vi os på, at alle kulturevents er udviklet og afviklet i samarbejde med lokale unge og ungdomsforeninger eller initiativer, som kan bringe deres netværk i spil i rekrutteringen af deltagere. Ovenfor har vi beskrevet, hvor vi vil møde de tre målgrupper og gennem hvilke af indsatsens aktiviteter.

***3.1.2 Hvordan sikrer I, at denne/disse målgruppe(r) oplever, at indsatsen er relevant for dem?***

Konsekvenserne af globale menneskerettighedsudfordringer kan være svære at mærke i teenageværelset. Derfor arbejder vi med to greb til at gøre udfordringerne relevante og mere nærværende for unge i Danmark:

For det første: **Det personlige møde**. Mødet med kunstnere, der på egen krop har mærket at blive begrænset på helt centrale menneskerettigheder som deres ytringsfrihed og sikkerhed, giver unge en helt anden motivation for at forstå globale menneskerettighedsudfordringer. Vi har tidligere set, hvordan netop det personlige møde har sat dybe sport i de unge, vi har mødt på workshops med udenlandske kunstnere. Og i nogle tilfælde fortsætter kontakten og dialogen mellem kunstneren og unge i Danmark efter indsatsen. Det er vigtigt at unge i Danmark oplever at kunne identificere sig med kunstnerne. Derfor vil vi invitere primært unge kunstnere, som kan perspektivere det ungdomsliv, som unge i Danmark også lever. Oplevelsen af at have haft en personlig dialog med unge kunstnere fra det globale syd, styrker unges oplevelse af at være forbundet med andre unge på tværs af grænser i en global verden.

For det andet: **Perspektivering til lokal kontekst**. Der er afgørende, at vi perspektiverer til konkrete eksempler fra unges egen hverdag. Her spiller de danske kunstnere og undervisere, som vil samarbejde med kunstnerne fra syd på workshopprogrammet, en vigtig rolle. De kan med eksempler fra eget ungdomsliv i Danmark bringe udfordringer med fx manglende ligestilling, social kontrol, hadefulde kommentarer, cancelkultur eller chikane på diskoteker i spil. Det kan for mange unge være lettere at forholde. Når vi konkretiserer, hvordan fx en sosustuderende, en kokkeelev, balletdanser eller gamer i 10. klasse til dagligt før brug af deres rettigheder og også i højere grad kan bruge dem i deres hverdag, fx ved at sige fra overfor racisme, nedgørende tale eller sexisme, gør vi det håndgribeligt og nemmere at forstå værdien af vores menneskerettigheder. Kender disse unge først værdien i eget liv, vil de have lettere ved at forholde sig til menneskerettighederne på globalt plan.

**Planlægning og metoder**

* 1. ***Beskriv hvordan I vil opnå den ønskede forandring. Beskriv de planlagte aktiviteter, og hvordan de vil lede til konkrete resultater.***

**Engagementsprogram *første år***

* **Workshop**

På i alt 20 workshops for ca.500 unge bringer kunstnere debatten ud i klasserummene på erhvervsskoler, produktionsskoler og grundskoler. Her vil de sætte fx ytringsfrihed, økonomisk- og social ulighed eller diskrimination på dagsordenen. En række kunstnere fra det globale syd vil facilitere workshopsne sammen med kunstnere herhjemme, der selv er med til at sætte rettigheder på dagsordenen. Det kan fx være lyrikere, rappere, dansere, grafikere. Vi vil udvikle undervisningsmateriale til forløbene, så lærere og undervisere kan arbejde med temaerne før og efter workshops. Workshopprogrammet har til formål at bringe kunstneriske rettigheder (og mangel på samme) tættere på unges hjerte. Både ved at minde dem om, at mange af de rettigheder, vi tager for givet, er nogle vi skal kæmpe for hver dag, men samtidig også give et indblik i, at de kampe også eksisterer rundt omkring verdenen i forskellige grader. Der er vores mål det første år at afholde 20 workshops i 2-3 kommuner. I hver kommune følges workshops’ne op af et større kulturevent i kommunen.

**Resultater:**

* + 500 unge workshopdeltagere har øget deres kendskab til og forståelse af menneskerettighederne. Det vil vi måle på ved at undersøge kendskab og forståelse før og efter workshoppen og desuden sammenholde det med resultaterne fra Institut for Menneskerettigheder og Unicefs landsdækkende kendskabsundersøgelse.
	+ 100 unge workshopdeltagere har engageret sig yderligere ved at have deltaget i det lokale kulturevent eller ved tilmeldt sig som frivillige eller deltagere i andre af indsatsens aktiviteter i projektperioden. Det kan fx være Re:Act Human Rights Festival i Demokrati Garage i Nordvest, Re:Act Human Rights området på Roskilde Festival eller de har tilknyttet sig Rapolitics fyrtårne for hiphop- og ungdomskultur eller søgt midler til menneskerettighedsaktiviteter via Roskilde Festivals Menneskerettighedspulje.
* **Kultur- og ungdomsevents**

I samarbejde med kulturinstitutioner i de relevante kommuner vil unge fra ungdomsforeninger, ungdomsklubber eller uddannelsesinstitutioner udvikle 3 kulturevents for i alt 300 andre unge, der sætter menneskerettigheder på dagsordenen direkte ude i kommunerne. Det vil både forankres gennem koncerter, samtalesaloner, taler, debatter, udstillinger og artist talks. Derudover vil vi samarbejde med den lokale presse som gennem interviews og portrætter vil have fokus på nogle af de inviterede kunstnere, så historierne kommer helt ud i borgernes stuer.

**Resultater**

* + 25 unge workshopdeltagere har engageret sig i at udvikle og afvikle events. De har således opnået konkrete erfaringer med at skabe kreative måder at sætte menneskerettighedsudfordringer på dagsorden og inkludere en større gruppe af unge i oplevelsen/dialogen. Erfaringen har givet dem lyst til at engagere sig yderligere. Det undersøger vi gennem spørgsmål efter afviklingen af eventet.
* **Re:Act Human Rights område på Roskilde Festival**

I 2022 etablerer vi et Re:Act Human Rights område på Roskilde Festival. Unge, danske artister, kunstnere fra det globale syd og relevante moderatorer samles i udforskning af musikken som platform for forandring og fremme af menneskerettigheder. Der stilles skarpt på de store globale forskelle i artisternes muligheder og frihed og gennem en kunstnerisk rammesætning, formidles menneskerettighederne på en måde der kan bevæge, inspirere og engagere deltagerne.

Re:Act Human Rights området er en ambitiøs vifte af begivenheder, der tilbyder unge en platform til at mødes, lære og udfordre status quo gennem handlingsorienterede aktiviteter og fælles kunstneriske oplevelser, der kan mobilisere, engagere og fremme solidaritet. På området aktiverer vi Roskilde Festivals fællesskabsånd og giver en stemme og plads til unge samt kunstnere og menneskerettighedsaktivister fra syd. Præmissen er en samskabelsesproces, hvor partnerkredsen i Re:Act Human Rights og unge projektdeltagere inviteres til at forme og programlægge område i tæt samarbejde med Roskilde Festivals ansatte og frivillige. Her inviteres alle de deltagende unge, medskabere og publikum, til at tage konkret handling på de problemstillinger, de bliver præsenteret for. Områdets grundtilgang er, at fremfor blot at blive berørt og føle sig magtesløs omkring fx fængsling og arrestationer af kunstnere i det globale syd, anvises handlingsveje, hvor unge kan tage aktivt del i at sikre menneskerettigheder i fællesskab med andre. I udviklingen af området samarbejdes med organisationen ’Emergency Architecture and Human Rights’ om formgivning, for at skabe en arkitektonisk ramme for området, der i sin rumlige form er inviterende, involverende og kan samle bred skare af unge og engagerer dem i menneskerettighedsdagsordenen, midt i festivalens fest og frirum

Erfaringen fra Roskilde Festival viser, at det store fællesskab på en festival, hvor unge fra hele landet mødes, kan være udgangspunktet for en følelse af samhørighed på tværs af landet. Særligt for unge udenfor de større byer, kan det have stor betydning at synliggøre de forskelligartede handlekraftige fællesskaber, der findes på tværs landet og skabe tværnationale tilhørsforhold blandt unge, hvor de kan engagere sig, f.eks. via Rapolitics’ platforme eller i Freemuses aktivistnetværk.

 **Resultater**

* + 5.000 unge har reflekteret over globale forskellige i rettigheder
	+ 5000 unge har værdsat menneskerettighederne i eget liv
	+ 500 unge har oplevet lyst til at beskæftige sig yderligere med menneskerettigheder
	+ 50 unge engagerer sig i planlægningen af næste års Re:Act Human Rights område.
		- Vi måler ovenstående ud fra måling og interviews på festivalpladsen

***Aktiviteter ud over Engagementsprogrammet***

Ud over Engagementsprogrammet består Re:Act Human Rights desuden af:

**Produktion og videndeling**

* **Podcastproduktion:** Hjemme i stuerne, på cyklen eller i toget kan unge (og ældre) udvide deres horisonter ved at lytte til i alt 10 korte podcast-produktioner. Her vil unge fordybe sig i tematikkerne og sætte forskellige synspunkter i spil akkompagneret af musikken og de kreative udtryk, de har produceret på Re:Act Human Rights festivalen.
* **Mediesamarbejde:** P3, SEIN, LOUD og Koncentrat bringer menneskerettighedsdilemmaer og -udfordringer ud til en bred lytter-og læserskare blandt unge. Der vil laves portrætter, kampagner og features med forskellige vinkler på menneskerettigheder – formidlet af unge til unge.
* **Højskoleforløb:** Roskilde Festival Højskole realiserer i 2022 en række artists talks om kunstens globale vilkår og menneskerettighedskampe, Ryslinge højskole udbyder fra 2023 en valgfagslinje, som sætter fokus på, hvordan kunstnere fra det globale syd kæmper for menneskerettigheder gennem deres kunst. Og Krogerup Højskole starter en valgfagslinje om menneskerettigheder i 2022.
* **Festival:** Som et centralt element i Re:Act Human Rights vil vi afholde Danmarks første ungdomsfestival for menneskerettigheder. Festivalen består af to spor: Menneskerettighedsakademiet for skoler og Menneskerettighedslaboratoriet for unge, der selv melder sig til at arbejde med kreative udtryk og menneskerettighedstemaer.
* **Kampagne**

Roskilde Festival og Freemuse laver på Roskilde festival et fælles event målrettet dansk og international presse omkring baggrunden for Re:Act Human Rights projektet: det voksende globale pres på kunstnerisk frihed og rettigheder. 10 portrætter af kunstnere, der er presset på deres rettigheder, vil indgå i udstillinger i forbindelse med Re:act Human Rights’ aktiviteter.

* **Menneskerettighedsdonationer:** Roskilde Festival opretter alt efter overskud fra festivalen i 2022 en pulje til at støtte unges egne initiativer til at engagere flere unge i menneskerettighederne.
	1. ***Hvilke niveauer af engagementspyramiden arbejder I med? Beskriv, hvilke metoder I anvender for at flytte målgruppen/målgrupperne til eller mellem disse niveauer.***

I boksen på side 4 har vi anført hvilke niveauer i Engagementspyramiden, vi arbejder med. Opsummeret vil vi flytte:

* 30 % af målgruppen fra ”intet” og ”observere” til henholdsvis ”observere” og ”følge”.
* 50 % af målgruppen fra ”observere” og ”følge” til henholdsvis ”følge” og ”tilslutte sig”
* 20 % af målgruppen fra ”tilslutte sig” og ”bidrage” til henholdsvis ”bidrage” og ”eje”
	1. ***Hvordan vil I inddrage stemmer fra udviklingslande i indsatsen?***
* ***Hvilke(t) udviklingsland(e) relaterer indsatsen sig til***

I indsatsens første år inviterer vi 5 kunstnere fra 2 til 4 lande i det globale syd, som lever i eksil i Europa, til at facilitere første års workshopprogram og optræde på Re:Act Human Rights området på Roskilde Festival. Kunstnerne, der flygtet fra lande som fx Iran, Afghanistan, Syrien, Palæstina, Somalia, Sudan, Congo, Venezuela pga. af personlige trusler og krænkelser af deres ytringsfrihed. Deres historier og virkeligheder bliver omdrejningspunktet for workshops, events, samtaler og optrædener, og vil både give unge et direkte møde med dem, der er truede på deres rettigheder og samtidig give mulighed for at unge identificerer ligheder, forskelle og nye veje for solidaritet. Desuden vil kunstnerne optræde i forbindelse med de kulturevents, vi udvikler sammen med unge, i medieindslag og undervisningsmaterialer. Rapolitics har lang erfaring med at samskabe med kunstnere i syd, og samskabelse er en central værdi og metode i al Rapolitics’ arbejde. Derfor vil kunstnere fra syd også være med til at forme indhold i kulturevents, medieindslag og undervisningsmaterialer.

* 1. ***Hvordan vil I sikre, at de budskaber, som I formidler gennem indsatsens aktiviteter, er nuancerede og konstruktive og skaber forståelse for de grundlæggende årsager til de temaer, som indsatsen vedrører?***

Workshopprogrammet vil være fokuseret på dialog gennem i kreative processer. Dét at fokus er på kunsten som det fælles tredje, hvor personlige historier og menneskerettighedstemaerne i konverteres til udtryk, der aktiverer følelser og sanser, skaber et ærligt, åbent og lige møde mellem kunstnere og unge. Vi har tidligere set unge, der på workshops startede ud med at være lukkede og uden lyst til at deltage, åbne op og engagere sig hudløst ærligt i personlige emner i relation til kunstnernes budskaber og tematikker.

Som baggrundsmateriale for workshoppene udvikler vi et sæt undervisningsmaterialer, som giver workshopdeltagerne mulighed for enten at forberede sig på workshoppen eller efterbehandle oplevelsen. Herved forankres mødet og oplevelsen i en nuancerende undervisning, som kan give den rette baggrundsviden for at kunne forstå og forholde sig til de grundlæggende årsager til fx begrænsning af kunstneres ytringsfrihed. Her vil både Institut for Menneskerettigheder og Freemuse være med til at kvalitetssikre baggrundsmateriale for workshops og andre af indsatsens aktiviteter.

* 1. ***Hvordan bidrager indsatsen til at øge engagement i udviklingssamarbejde, også efter indsatsperioden er slut?***

Gennem Engagementsprogrammet ønsker vi at motivere en interesse i menneskerettigheder, og der vil på hver workshop være anvisninger til, hvordan man kan engagere sig yderligere i indsatsens øvrige aktiviteter. Re:Act Human Rights indsatsen varer tre år. Der vil derfor være mulighed for videre engagement i fx Re:Act Human Rights festivalen, kulturevents, højskoleophold, Re:Act Human Rights område på Roskilde Festival og medieproduktioner over de tre år. Når indsatsen er slut er det målet, at Rapolitics har etableret et netværk af unge, som er frivillige omkring Rapolitics og de tre fyrtårne for hiphop og ungdomskultur. Rapolitics ønsker at gøre menneskerettigheder til en kernesag for foreningen, som unge er med til at folde ud i frivillige ungefælleskaber. Dertil er det også målet, at nogle unge også engagerer sig i Artistic Freedom Defenders Network gennem deres aktiviteter og online kampagner.

* 1. ***Hvordan vil I opsamle erfaring og læring undervejs og efter indsatsen?***

Institut for menneskerettigheder forpligter sig på at opsamle erfaring og læring undervejs og efter indsatsen. Instituttet vil som beskrevet facilitere to årlige møder for de forskellige indsatser, der arbejder med engagement og opbakning til menneskerettighederne. Møderne vil bestå af oplæg og diskussioner af spørgsmål til de tre indsatser, der pt arbejdes på at kunne realisere. Som opsamling på møderne producerer Institut for Menneskerettigheder et notat om metoder, erfaringer og anbefalinger, som deles med Menneskerettighedsalliancens netværk og andre interesserede.

Et ungepanel vil følge og evaluere Re:Act Human Rights – herunder Engagementsprogrammet. Panelet vil midtvejs (efter 1,5 år) og ved indsatsens slutning (efter 3 år) skabe et evalueringsprodukt med de vigtigste pointer, som deles i Menneskerettighedsalliancens netværk og i relevante fora som fx Roskilde Festivals partnerkreds og DUFs medlemsorganisationer.

* 1. Supplerende finansiering

***Hvis der indgår supplerende finansiering i indsatsen, skal der tages højde for følgende:***

*Hvis der er tale om supplerende finansiering, der understøtter indsatsens konkrete aktiviteter, skal de aktiviteter som understøttes af den supplerende finansiering være beskrevet i ansøgning og budget.*

* 1. ***Er den supplerende finansiering sikret på ansøgningstidspunktet***

Delvis. Egenfinansiering fra Institut for Menneskerettigheder er sikret. Det er primært midler til at skabe Re:Act Human Rights område på Roskilde Festival, der ikke allerede er sikret, da vi søger midler til dette hos Tuborgfondet sideløbende med nærværende ansøgning.

* + *Hvis nej, skal redegøre for, hvorfor I vurderer at være realistisk at rejse midlerne.*

Vi har via telefonisk dialog med Tuborgfondet fået en interessetilkendegivelse Menneskerettighedsalliancens arbejde. Indsatsen ligger inden for Tuborgfondets strategi.

* 1. ***Er den supplerende finansiering en forudsætning for gennemførelse af aktiviteterne?***
	+ *Hvis ja, kan CISU først endeligt godkende ansøgningen, når I dokumenterer, at I har sikret den supplerende finansiering.*
	+ *Hvis nej, skal I beskrive, hvordan indsatsen kan gennemføres uden den supplerende finansiering.*

Engagementsprogrammet kan gennemføres uden supplerende finansiering - dog i en tilpasset udgave, hvor øvrige aktiviteter ikke kan spille sammen med workshopprogrammet og kultureventsne. Desuden ville Re:Act Human Rights området på Roskilde Festival skulle nedskaleres markant, hvilket også er en mulighed. Dog håber vi på supplerende finansiering for at skabe, det ønskede format.

*Bemærk: I må kun medtænke supplerende finansiering som kan bogføres under indsatsen og*

*som vil indgå i det samlede afsluttende reviderede regnskab for indsatsen.*